b'\n_START_ARTICLE_\nLeon I. Tra\xc4\x8dan\n_START_SECTION_\nVladanje\n_START_PARAGRAPH_\nRojen je bil v tra\xc4\x8dansko-rimski dru\xc5\xbeini kot Leon Marcel. Njegovo da\xc4\x8dansko poreklo  omenja Kandid Izaver, medtem ko je Ivan Malalas prepri\xc4\x8dan, da je bil besijskega rodu. Slu\xc5\xbeil je v rimski vojski in se povzpel do polo\xc5\xbeaja comesa. Bil je zadnji v nizu cesarjev, ki jih je na bizantinski dvor posadil Alan Asbar, magister militum bizantinska armade. Asbar je bil prepri\xc4\x8dan, da bo Leon njegov marionetni vladar, on pa je postajal vedno bolj samostojen, kar je povzro\xc4\x8dilo velike napetosti in se kon\xc4\x8dalo z Asparjevim umorom. _NEWLINE_Leonovo kronanje je bilo 7. februarja 457. Bil je prvi znani cesar, ki ga je kronal konstantinopelski patriarh. Po prihodu na prestol je posku\xc5\xa1al zmanj\xc5\xa1ati Asparjevo mo\xc4\x8d, zato se je povezal z Izavrijci in zavezni\xc5\xa1tvo utrdil s poroko svoje h\xc4\x8derke Ariadne z izavrijskim poglavarjem Tarasijem, kasnej\xc5\xa1im cesarjem  Zenon. Leta 469 je Aspar posku\xc5\xa1al umoriti Tarasija, kar mu je skoraj uspelo. Leta 471 sta novo zaroto proti Leonu na\xc4\x8drtovala Aspar in njegov sin Arbadur, zato so na Leonov ukaz oba usmrtili pala\xc4\x8dni evnuhi._NEWLINE_Leon je precenil svoje sposobnosti in naredil nekaj napak, ki so ogrozile notranji red v cesarstvu. Balkan so zaradi nesoglasij z mladim ostrogotskim vladarjem Teodorikom opusto\xc5\xa1ili Ostrogoti, nekajkrat pa so vpadli tudi Huni. Zaradi pomanjkanja ustreznih oblegovalnih naprav in obzidja, ki ga je obnovil in okrepil Teodozij II., Konstantinopla niso mogli osvojiti._NEWLINE_Spo\xc5\xa1tovanja vreden vpliv je imel tudi na Zahodno rimsko cesarstvo, kar je razvidno iz  njegovega imenovanja Antemija za cesarja Zahodnega cesarstva leta 467. Svojo politi\xc4\x8dno mo\xc4\x8d je posku\xc5\xa1al utrditi tudi z vojnim pohodom proti Vandalom, ki je zaradi domi\xc5\xa1ljavosti Leonovega svaka Baziliska propadel. Propadli pohod je iz\xc4\x8drpal vse \xc4\x8dlove\xc5\xa1ke in finan\xc4\x8dne vire cesarstva, saj so zanj potro\xc5\xa1ili 150.000 funtov zlata in 700 funtov srebra in uporabili 1113 ladij, s katerimi so  preva\xc5\xbeali 100.000 mo\xc5\xbe.  Bizantinci so na pohodu izgubili kar 600 ladij. Vandali so po svoji zmagi prodrli vse do gr\xc5\xa1ke obale, potem pa sta Leon in Genzerik  podpisala mirovni sporazum._NEWLINE_Proti koncu vladanja je postal zelo nepriljubljen, predvsem zato, ker je ob nedeljah  odpravil vse necerkvena praznovanja in druge dru\xc5\xbeabne dogodke._NEWLINE_Umrl je 18. januarja 474, star 73 let.\n_START_SECTION_\nDru\xc5\xbeina\n_START_PARAGRAPH_\nLeon je bil poro\xc4\x8den z Verino, s katero je imel tri otroke: h\xc4\x8derki Ariadno in Leoncijo  in sina, katerega ime ni znano._NEWLINE_Leoncija je bila zaro\xc4\x8dena z Asparjevim sinom Julijem Patricijem. Njena zaroka se je razdrla, verjetno po umoru Asparja in njegovega drugega sina Ardaburja leta 471. Leoncija se je zatem poro\xc4\x8dila z Marcijanom, sinom cesarja Antemija in Marcije Evfemije. Zakonca sta leta 478\xe2\x80\x93479 organizirala upor proti Zenonu in bila po propadlem uporu  izgnana v Izavrijo. _NEWLINE_Leonov sin se je rodil leta 463 in umrl pet mesecev po rojstvu. Sina omenjata ga samo Retorijev horoskop in hagiografija Danijela Stilita._NEWLINE_Gruzijska kronika, zbirka prepisov starih virov  iz 13. stoletja, omenja poroko  Vahtanga I. Iberskega s princeso in h\xc4\x8derko Zenonovega predhodnika  Heleno Bizantinsko. Omenjeni predhodnik je bil morda Leon I., princesa pa njegova tretja h\xc4\x8derka. Cyril Toumanoff je prepoznal dva otroka iz tega zakona:  Mitridata Iberskega in Leona Iberskega, o\xc4\x8deta Gvarama I. Iberskega. Njegovi potomci niso znani.'